इस्सै राज दे इक ग्रां च सूर्यदेव नां दे दो भ्राs रौंह्दे हे। सूर्यदेव बड्डा ते चन्द्रदेव निक्का भ्रा हा, दोऐ पंडत हे। ग्रां दे लोक इनें गी आखदे हे के पंडत जी तुस बी कदें किस्मत अजमाओ। के पता ममोलां तुसें गी बलगा दी होऐ। लोकें दे आखने कन्ने सच्च-मुच्च गै इक दिन बड्डा भ्रा सूर्यदेव रानी कोल चली गेआ ते उत्थों दा सेs कराइयै गै घरै गी परतोआ। दूए दिन निक्का भ्रा चन्द्रदेव बी त्यार होआ। बड्डे भ्राऊ ने बत्हेरा ठाकेआ पर ओ चली गै गेआ। राजमैह्ल बड़ी दूर हा इस बास्तै पैदल चलदे रात उसी जंगलै च पेई गेई। जिस बूटे हेठ इसने रात गुजारनी सोची उत्थें गै उस बूह्टे पर भूत रौंह्दे हे, जेह्ड़े के रातीं उस बूह्टे हेठ चौंपड़ खेढदे हे। पंडतै गी बी चौंपड़ खेढने दा बड़ा शौक हा। इस बास्तै उनें भूतें मनुक्ख बनियै पंडतै गी आखेआ के जेकर अस जितगे तां असें तेरा सिर लेई लैना ऐ ते जे तूं जित्ती आ तां तूं असें चौंन्नें दा सिर बड्ढी लैना। परमात्मा दी मर्जी जे पंडतै ने उनें चौन्नें गी जित्ती लेआ। भूतें आखेआ तूं असें गी मारियै के करगा ते तूं जित्थें बी जिस बेलै कदें असें गी चेता करगा अस उत्थें आइयै तेरा कम्म पूरा करगे।